A Törvényszék elnökének 2024. október 16-i végzése – Pumpyanskiy kontra Tanács
(T-221/24. R. sz. ügy)
(„Ideiglenes intézkedés iránti kérelem – Közös kül- és biztonságpolitika – Az Ukrajna területi integritását, szuverenitását és függetlenségét aláásó vagy fenyegető intézkedések miatt hozott korlátozó intézkedések – A pénzeszközök befagyasztása – Olyan személyek, szervezetek és szervek jegyzéke, akikre, illetve amelyekre a pénzeszközök és gazdasági erőforrások befagyasztása alkalmazandó – A felperes nevének a jegyzéken való fenntartása – Végrehajtás felfüggesztése iránti kérelem – A sürgősség hiányaˮ)
Az eljárás nyelve: francia
Felek
Felperes: Alexander Dmitrievich Pumpyanskiy (Conches, Svájc) (képviselő: T. Bontinck, M. Brésart, J. Goffin és F. Patuelli ügyvédek)
Alperes: az Európai Unió Tanácsa (képviselők: P. Pecheux és B. Driessen meghatalmazottak)
Az ügy tárgya
Az EUMSZ 278. és EUMSZ 279. cikken alapuló kérelmével a felperes az Ukrajna területi integritását, szuverenitását és függetlenségét aláásó vagy fenyegető intézkedések miatti korlátozó intézkedésekről szóló 2014/145/KKBP határozat módosításáról szóló, 2024. március 12–i (KKBP) 2024/847 tanácsi határozat (HL L, 2024/847), és az Ukrajna területi integritását, szuverenitását és függetlenségét aláásó vagy fenyegető intézkedések miatti korlátozó intézkedésekről szóló 269/2014/EU rendelet végrehajtásáról szóló, 2024. március 12-i (EU) 2024/849 tanácsi végrehajtási rendelet (HL L, 2024/849), valamint az Európai Unió Tanácsának 2024. március 13-i jogi aktusa végrehajtásának a felfüggesztését kéri azon részükben, amelyekben e jogi aktusok őt érintik.
A végzés rendelkező része
A Törvényszék elnöke az ideiglenes intézkedés iránti kérelmet elutasítja.
A Törvényszék elnöke a költségekről jelenleg nem határoz.
____________